Procés participatiu amb el Consell de Participació del Memorial Democràtic
El Memorial Democràtic, amb el suport del Programa d'Innovació i Qualitat Democràtica, de la Direcció General de Relacions Institucionals i del Parlament, ha portat a terme un procés participatiu amb els membres del Consell de Participació que ha constat de dues fases: una primera enfocada a definir el Pla d'Usos de la futura seu institucional del Memorial Democràtic i una segona per definir els continguts que han de formar part del projecte expositiu permanent de la futura seu.
El procés participatiu es va obrir a totes les entitats i membres del Consell de Participació.
En primer lloc, es va fer una visita al local amb la direcció del Memorial Democràtic, tècnics de la institució, tècnics del Departament de Governació i Relacions Institucionals, i tècnics del Programa d'Innovació i Qualitat Democràtica.
La visita va servir per presentar el nou local a les entitats i veure l'estat de les instal·lacions, així com per explicar sobre el terreny les intervencions necessàries que s'havien de portar a terme per sol·licitar la llicència d'activitats de pública concurrència.
A les sessions següents es va definir el marc i els límits del debat.
El marc fa referència a l'objecte del procés participatiu, és a dir, definir el Pla d'Usos de la futura seu i els continguts del projecte expositiu.
Els límits del debat es van fixar a partir dels objectius que marca la Llei 13/2007, de creació del Memorial Democràtic, de les indicacions tècniques de l'equip d'arquitectura i d'enginyeria i de la disponibilitat pressupostària.
A partir de diferents dinàmiques que van afavorir la generació d'idees i el treball en grup, es van recollir les propostes i les aportacions que van fer els membres del Consell de Participació.
En aquesta part del procés, van col·laborar-hi tècnics del Departament de Governació i Relacions Institucionals, del Programa d'Innovació i Qualitat Democràtica, del Memorial Democràtic i experts en la participació ciutadana.
Cal destacar la diversitat i l'originalitat de les aportacions proposades pels membres del Consell de Participació.
Moltes de les propostes han servit per enriquir el projecte d'adequació de la futura seu i d'altres es tindran molt presents en la propera fase, quan es porti a terme el projecte museogràfic permanent.
Totes les aportacions es van avaluar per part de la direcció i de l'equip tècnic del Memorial Democràtic i del Departament de Governació i Relacions Institucionals.
Posteriorment, es van fer unes sessions de retorn amb els membres del Consell de Participació per exposar-ne el resultat i argumentar els motius de cada una de les respostes.
La majoria de les propostes s'han avaluat positivament i s'han incorporat al projecte, tant en la fase inicial que s'ha dut a terme durant 2014 com en la que el seguirà durant el 2015.
Finalment, cal afegir que la valoració per part dels membres del Consell de Participació del procés de participació ha estat molt positiva.
El Memorial Democràtic també ha valorat positivament l'experiència, i per aquest motiu vol integrar els processos participatius com una eina habitual de relació i diàleg amb la ciutadania.